Tomáš, Erik, poslanec NR SR (2022-06-23):
Vážený pán predsedajúci, kolegovia, kolegyne, tak veľmi stručne. V prvom rade chcem vám odovzdať jeden silný pozdrav zo včerajšieho snemu Jednoty dôchodcov Slovenska. Aj keď neviem, či to je pozdrav, je to skôr apel. Apel na poslancov a predovšetkým apel na poslancov vládnej koalície. Jednota dôchodcov Slovenska vás zo včerajšieho snemu vyzvala, vážená vládna koalícia, aby ste už konečne neprižmurovali oči alebo nezakrývali si oči nad tým, čo sa na Slovensku deje, ako seniori trpia a žiadajú vás, aby ste podporili tento návrh zákona, aby ste ho posunuli do druhého čítania, aby sme sa reálne mohli baviť o nastavení mimoriadnej valorizácie, ľudsky povedané, mimoriadneho zvýšenia dôchodkov v tomto roku. Už je chronicky známe, že v tomto roku sa dôchodky zvýšili o 1,3 %, opakujem o 1,3 %. A ešte smutnejšie je, že minimálne dôchodky ste zmrazili, tie sa nezvyšujú vôbec. A viete, do ktorého roku ste ich zmrazili? Do roku 2030. Čiže ľudia, ktorí poberajú minimálne dôchodky, sa už nejakého rozmrazenia a poviem to teraz tvrdo, nemusia ani dožiť. Viete dobre, že počas mesiacov neustále stúpa inflácia, neustále stúpa zdražovanie. Za máj je 12,6 %. V Českej republike je to už 16 %. Dôchodcovia nemajú z čoho žiť, pretože celý ten spotrebný kôš, to znamená, energie, potraviny sa týkajú práve ich. Prečo to nevidíte? Prečo ste to nevideli ani pri tej vašej slabej sociálnej pomoci, ktorú ste schválili? Myslím tú jednorazovú. Uvedomujete si vôbec, že z tej jednorazovej pomoci, kde ste teda veľkodušne dali sto euro rôznym skupinám obyvateľstva, teda osem euro mesačne, určite to je veľké terno. Tak dôchodcovia poberajúci penziu nedostali ani len to. Nevideli ani len cent, čiže veľmi srdečne, resp. nesrdečne vás pozdravuje Jednota dôchodcov Slovenska, vážení vládni poslanci. No a tento návrh na túto schôdzu neprichádza opätovne len tak. Vy ste ho vyradili pred dvomi mesiacmi nezákonne. Nezákonne ste ho vyradili z rokovania parlamentu. Ústavnoprávny výbor rozhodol, že vyradenie mimoriadnej valorizácie dôchodkov bolo v rozpore s rokovacím poriadkom a keďže rokovací poriadok je zákon, tak ste ho vyradili nezákonne. Teraz ho tu máte naspäť. Musíte o ňom rokovať. Máte šancu na reparát. Tak sa k tomu postavte čelom a poďme konečne tým dôchodcom pomôcť. Pusťme to do druhého čítania a poďme sa baviť o výške valorizácie. Pretože pôvodne v tomto zákone navrhnutá na úrovni 3,3 tá mimoriadna valorizácia. To znamená, že dôchodky by celkovo rástli o 4,6 % od dátumu účinnosti, čo už je ale málo, pretože za tie 3-4 mesiace to zdražovanie je neskutočne vysoké. Chcem vám oznámiť, že Jednota dôchodcov Slovenska žiada 8-percentnú mimoriadnu valorizáciu v tomto roku. A prosím vás ešte o jednu vec. Neklamte ľudí, že od 1. januára vy idete zvýšiť dôchodky v priemere o 60 eur. Neklamte, túto lož nešírite v spoločnosti, pretože od 1. januára sa dôchodky síce automaticky zvýšia naozaj v priemere o 60 eur, ale na základe zákona ešte z dielne predchádzajúcich vlád. Vy na tom nemáte žiadnu zásluhu. Neurobili ste pre dôchodcov vôbec, ale vôbec nič. A čo je smutné, že prognózy všetkých relevantných inštitúcií vrátane Národnej banky Slovenska ukazujú, že ani to zvýšenie v priemere na budúci rok nebude stačiť, že to zdražovanie bude ešte vyššie. Takže prosím vás pekne, naozaj pristúpte k tomu aspoň raz racionálne. Jednota dôchodcov Slovenska zo včerajšieho snemu vás na to vyzýva. Pusťte tento zákon do druhého čítania a poďme sa o tom baviť. V mene všetkých seniorov na Slovensku vás chcem o to pekne poprosiť. Ďakujem pekne.